Buitelanders vas oor vermoedelik gesteelde goedere | Netwerk24
Van die juwele waarop beslag gelê is.Foto: Verskaf
Geld waarop die polisie beslag gelê het.Foto: Verskaf
Die polisie het ook op drukkers beslag gelê.Foto: Verskaf
Die inhegtenisneming van die verdagtes (32 en 40 jaar) kom nadat die polisie se teen-kapingseenheid Maandag inligting oor die kaping van 'n vragmotor opgevolg het. Die vragmotor, wat sigarette vervoer het, is verlede Donderdag in die omgewing van Kuilsrivier gekaap.
Sers. Noloyiso Rwexana, polisiewoordvoerder, sê dié inligting het die polisie na 'n stoorplek in Stikland gelei, waar die sigarette gevind is.
" 'n Voorlopige ondersoek het die beamptes na nog 'n stoorplek in Bellville-Suid gelei, waar daar op nog vermoedelik gesteelde goedere beslag gelê is."
Rwexana sê daar was onder meer juweliersware ter waarde van R5 miljoen. Daar word vermoed dat dit verlede jaar uit verskeie juwelierswinkels in Kaapstad, Franschhoek en Stellenbosch gesteel is. Ook drukkers en kameras is hier gevind.
Die polisie het by nader ondersoek 14 gesteelde selfone ter waarde van R283 000 by een van die verdagtes se huise gekry, sê sy.
Die verdagtes is aangekeer weens die besit van vermoedelik gesteelde goedere en sal in die landdroshof in Bellville verskyn sodra hulle aangekla is.